钦定古今图书集成/明伦汇编/氏族典/第230卷 > 杨文仲
## 钦定古今图书集成/明伦汇编/氏族典/第230卷 > 杨文仲

按《宋史杨文仲传》：“文仲字时发，眉州彭山人。淳祐七
年，以漕试第一，入太学，升内舍。时言路颇壅，因季冬
雷震，首帅同舍叩阍极言时事。宝祐元年，登进士第，
调复州学教授。转运使姚希德、江万里合荐文仲学
为有用，辟四川宣抚司准备差遣，添差沿海制置使
干办公事。召为户部架阁，迁太学正，升博士，添差通判扬州。制置使李廷芝檄主管机宜文字，召为宗学
博士，迁太常丞，又迁将作监，以救太学教谕彭成天
迕贾似道，主管崇禧观，出知衡州，召为秘书少监，迁
太常少卿、起居舍人、瀛国公。时大元兵渡江，畿甸震
动，朝士多弃去者，侍从班惟文仲一人。文仲疾甚，丐
祠，以集英殿修撰知漳州，三上章乞致仕，改知泉州。
因将家逾岭南，待次卒。